《壶中天慢》
清代·曹慎仪

碧窗似雾，正炉烟轻飏，屏山深闭。镇日闲庭春寂寂，过尽养花天气。

挂柳残阳，滴蕉细雨，总是凄凉味。病怀萧索，锦笺书就慵寄。

渐看花到将离，草成旧梦，忍把雕栏倚。香涴苔痕红泪湿，薄暮东风又起。

有限韶华，无边愁绪，非复当时意。一杯婪尾，趁春归去犹未。

作者简介：曹慎仪（约乾嘉期间），字叔蕙，清江西新建人，礼部尚书曹文恪（脩先）公孙女，雪浦侍郎同里顾侍郎清昕室。